SKRIFTLIG FORESPØRGSEL E-0077/03

af Marco Cappato (NI) til Rådet

(23. januar 2003)

Om: Dødsstraf i Sudan

Den 3. januar 2003 fordømte EU-formandskabet, at fem sudanske borgere var blevet idømt dødsstraf og udsat for en barbarisk behandling, og det udtalte, at dette var i absolut strid med folkeretten og forpligtelserne med hensyn til tortur og anden grusom og umenneskelig behandling i henhold til den internationale konvention om civile og politiske rettigheder, som Sudan har ratificeret. I den forbindelse anmodede EU Sudans regering om at ændre de fem domme ved en benådning fra præsidenten og at undgå domme, der indebærer hængning og afhugning af legemsdele.

Den 6. januar 2003 svarede justitsminister Ali Mohamed Osman Yassin på denne anmodning, at de islamiske straffe var idømt af en domstol og ikke kunne ændres af nogen myndighed, eftersom de var baseret på koranske bestemmelser.

Tre af de fem dødsdomme er allerede blevet eksekveret.

- Hvilke forbindelser agter Kommissionen at have med en sådan stat, der baserer sine handlingers lovlighed på de koranske bestemmelser og nærer absolut foragt for de internationale konventioner, som den tilmed har ratificeret?

- Agter EU at betinge den aftale med regeringen i Khartoum, der paraferedes den 10. december 2002 og vedrører anvendelse af en fond til teknisk forberedelse af samarbejdsprogrammer, der skal iværksættes, så snart en endelig fredsaftale er paraferet af afskaffelse af dødsstraf ved hængning og straf ved afhugning af legemsdele?

- Hvilken rolle agter Unionen at spille i fredsprocessen, når regeringen i Khartoum således lægger hindringer i vejen for indledningen af den tredje forhandlingsfase, der allerede skulle påbegyndes i disse dage i Machakos?

Samlet svarpå skriftlige forespørgsler E-3892/02 og E-0077/03

(13. maj 2003)

I forlængelse af EU's beslutning om at påbegynde en fornyet politisk dialog med Sudans regering i 1999 har der årligt været afholdt møder på højt plan i Khartoum. Formålet med disse årlige møder er at vurdere fremskridtene på de forskellige områder, som er omfattet af dialogen (menneskerettigheder, demokrati, retsstatsprincipper og fredsprocessen). Resultatet af disse drøftelser fremgår et fælles kommunike af 10. december 2002.

I Rådets konklusioner af 17. juni 2002 anføres det klart, at fremskridt i fredsprocessen fortsat er EU's topprioritet. Sudans regering må imidlertid vise fremskridt med hensyn til alle referencepunkter i den politiske dialog, hvilket er en betingelse for normalisering af forbindelserne med Sudan. På dette grundlag og set i forhold til de referencepunkter, der blev fastlagt i 2001, vurderede EU-trojkaen i december 2002 de fremskridt, der var opnået i 2002.

Genoptagelsen af udviklingssamarbejdet med et støttebeløb på 155 mio. EUR, som nævnt af det ærede parlamentsmedlem, drejer sig om EU's tilsagn fra 2001 om i 2002 at ville give Sudan meddelelse om udarbejdelsen af landestrategipapiret med det anførte støttebeløb. Undertegnelsen af landestrategipapiret vil dog først finde sted efter undertegnelsen af en fredsaftale. Der er derfor endnu ikke blevet udbetalt noget beløb i forbindelse med denne støtte. Kommissionen vil fortsætte procedurerne med henblik på en endelig afgørelse (sammen med medlemsstaterne og EUF-Udvalget) om udbetaling af beløbet, når ovennævnte krav er opfyldt.

EU benytter enhver lejlighed til indtrængende at opfordre Sudan til at forbedre situationen på menneskerettighedssområdet, navnlig for så vidt angår dødsstraf og tortur. EU lægger fortsat pres på Sudans regering for at færdiggøre ratifikationsproceduren i forbindelse med konventionen mod tortur. Beklageligvis giver spørgsmålene om korporlig straf og dødsstraf fortsat anledning til problemer i dialogen med Sudans regering. På baggrund af de videre implikationer af disse specifikke spørgsmål bestræber EU sig i denne fase også på at lægge pres på Sudan inden for rammerne af Menneskerettighedskommissionen i Genève.

EU støtter fortsat fredsprocessen og er overbevist om, at fredsaftalen vil gøre det nemmere at opnå yderligere fremskridt på menneskerettighedsområdet. Den seneste forhandlingsrunde blev afsluttet den 5. februar, og af aftalememorandummet (MOU), som begge parter har undertegnet, fremgår det, at der er enighed om en række vigtige spørgsmål. Næste forhandlingsrunde vil blandt andet komme nærmere ind på spørgsmålene om magtdeling og velstandsdeling.